**ראיון עם המוסיקאי הבולגרי - תיאודוסי ספאסוב**

כל פגישה עם המוסיקאי הבולגרי ונגן הג'אז, תאודוסי ספאסוב, הינה מפתיעה ומענגת. הוא מאותם מוסיקאים המסוגלים להיות בלתי-צפויים ושונים לחלוטין מפעמים קודמות בהן שמענו וראינו אותו.  
לקהל שהגיע לקונצרט השלישייה ההולנדית של הבולגרים מהעיר וורנה, היה מושג ברור איך נראה קונצרט ג'אז. אלא שמאחר שמדובר בלהקת אתנו-ג'אז, בהנהגת דימטאר בודורוב, בכיכובו של תאודוסי ספאסוב, יתכן שחלק מהקהל התאכזב. וזאת מאחר שהקונצרטים של ספאסוב הם תמיד אתגר למאזינים, כי מדובר בזרם הכי דינמי בג'אז המודרני - אתנו-מוסיקה מהבלקנים. זוהי מוסיקה הכוללת כלי נגינה ייחודיים של הבלקנים. תאודוסי מנגן בכלי בולגרי ייחודי - קאוואל (Kaval) בשידור חי ומשתמש במוסיקה שהוקלטה מראש ואפילו רוקד.

זמן קצר לאחר הקונצרט, המוסיקאים הבולגרים ואוהדיהם הישראלים נסעו למסעדת "בויאנה" ביפו, כדי להקשיב ללהקתו של אלברט הבולגרי.

שם תאודוסי ספסוב ענה למספר שאלות של נציגת העיתון האלקטרוני "כולנו בולגרים".

**ש.** הקהל הישראלי מכיר ואוהב את ביצועיך. האם אתה חושב שקהל זה (פרט ליהודי בולגריה) מבין מוסיקה מסוג זה?

**ת.** כן. ביקרתי בישראל כעשר פעמים. בחלק מהביקורים - כביקור פרטי ללא קונצרטים ובחלקם - עם קונצרטים. למשל, כשהייתי בפעם הראשונה עם שלישיית "באלגרקה" חרשנו את כל הארץ. היו לנו הופעות באולמות יוקרתיים וגם בקיבוצים ובכל מקום אהבו אותנו מאד. מבחן גדול נוסף שעברתי היתה סדרת הקונצרטים עם התזמורת הסימפונית הקיבוצית. בקונצרטים אלו ניגנו את יצירותיי לקאוואל ותזמורת והקהל אהב אותן. בסוף ינואר 2012 ניגנתי עם התזמורת הקאמרית למוסיקה קלסית של באר-שבע.

**ש.** שמעתי שקיבלת פרס מיוחד בפסטיבל הג'אז בים האדום באילת.

**ת.** שם גיליתי שהקצב הבולגרי ביצירותיי מצא מאד חן בעיני הקהל. הכרתי שם מוסיקאי גדול ממוצא בולגרי ששמו סטו הכהן - אחת האגדות של הג'אז הישראלי. הוא הדריך תלמידים רבים, שדרכם כל המוסיקאים בישראל היו מוכנים לקצב המוסיקה הבלקנית ולצלילי הקאוואל.

**ש.** אתה אחד מהמארגנים של פסטיבל הג'אז הנייד "סוסי הבלקן", שמסתובב בכל חצי האי הבלקני. מה הדבר הכי לא צפוי ולא יאומן שקרה לך שם?

**ת.** בשבילי זה אינו פסטיבל ככל הפסטיבלים, אלא, מעבדה מוסיקלית שבה אנו מעלים רעיונות ומול עינינו מתפתח הג'ז הבלקני והופך להיות שונה ואוטנטי. אם מדובר בדבר שלא ייאמן, בפסטיבל זה כל דבר שחשבנו שלא ייתכן שיקרה, אכן קרה.

**ש.** אני יודעת שיש אנשים רבים שהולכים בדרכך. בנך מתכוון להיות יורשך בדרכך המוסיקלית?

**ת.** נכון להיום, בני לומד בתיכון אמריקאי בסופיה וכוונתו היא לעסוק בקולנוע - להיות מפיק סרטים. אלא שבסילבסטר האחרון, הוא סיפר לי שבכיתתו התארגנה להקת ג'ז. הוא מנגן בפסנתר, אבל איני יודע לומר לך, עד כמה עיסוקו במוסיקה רציני.

פניה דקלו